Kolmapäeval sai Tallinna FC Cosmos teada saalijalgpalli UEFA Meistrite Liiga eelturniiri vastased. Tugevaim rivaal on Eesti klubile Slovakkia meeskond FK Lučenec.
25 000 elanikuga Lučeneci linn on E-alagrupi võõrustajaks. E-gruppi kuuluvad lisaks tugevaimast loosipotist sinna loositud Slovakkia meistrile FK Lučenecile ja teisest tugevusgrupist sinna koha saanud FC Cosmosele Andorra meister FC Encamp ja Šoti meister PYF Saltieres.
32 eelringis mängivat meeskonda loositi kaheksasse alagruppi, mille turniirid peetakse augusti lõpus. Igast alagrupist pääseb põhiturniirile alagrupi võitja ning lisaks saab kõikide gruppide peale edasi parim 2. koha meeskond. 9 meeskonnale liidetakse põhiturniiril 23 parema asetusega klubi.
Eelmise hooaja eelturniiril kuulusid FC Cosmos ja FK Lučenec ühte alagruppi. Tallinnas peetud turniiril kohtuti viimases voorus ja kuigi Eesti klubile oleks piisanud tänu paremale väravate vahele edasipääsuks ka viigist, sai Slovakkia klubi 5:3 võidu ja pääsu järgmisse ringi.
Põhiturniiril sai FK Lučinec oma alagrupis võidu, viigi ja kaotuse ning kolmanda koha. Kusjuures viigistati Tšehhi klubiga FK Chudrim, kes pääses alagrupi võitjana alagrupist edasi.
Karikakaitsjana astub tulle Hispaania klubi Palma Futsal, kes kevadel alistas kodusaalis peetud finaalturniiril finaalis penaltitega Portugali Sporting CP 5:3.